KIRJALLINEN KYSYMYS E-2396/98

esittäjä(t): Laura González Álvarez (GUE/NGL) ja Pedro Marset Campos (GUE/NGL) komissiolle

(27. heinäkuuta 1998)

Aihe: Radioaktiivinen vuoto Algecirasissa (Espanja)

Algecirasissa (Cádiz - Espanja) sijaitsevalla Acerinoxin tehtaalla tapahtui viime kesäkuussa radioaktiivinen vuoto. Ydinturvallisuutta käsittelevä neuvosto ilmoitti, että cesium 137:n (ainesosa, jonka puoliintumisaika on 30 vuotta ja joka imeytyy lihasmassaan) päästöt johtuivat radioaktiivista ainetta sisältävän rautaromun sulattamisesta. Saastunut rautaromu sulatettiin tehtaan uunissa ja radioaktiivisuus levisi ilmaan sekä metallista erottuneeseen kuonaan. Tästä syystä on mahdollista, että nämä päästöt ovat syynä Ranskassa, Sveitsissä, Saksassa ja Italiassa 25. toukokuuta - 2. kesäkuuta havaittuihin korkeisiin cesium 137 -pitoisuuksiin.

Cesium 137 on saastuttanut myös kaksi jätteidenkäsittelylaitosta, jonne terästehdas lähetti jätteensä täydellistä puhdistamista varten. Laitosten toiminta on pysähdyksissä ja ne on eristetty. Henkilökunnalta on pääsy kielletty saastuneille alueille.

Acerinoxia rangaistiin viime lokakuussa, koska se ei ilmoittanut, että sen tehtaalle oli saapunut radioaktiivista rautaromua kuljettava kuorma-auto. Epäillään myös, että Espanja ei ole noudattanut ydinvoimaonnettomuuksia koskevaa kansainvälistä pöytäkirjaa, koska se ei ole välittömästi tiedottanut vuodosta. Tämän vuoksi kysymme seuraavaa:

1. Aikooko komissio toteuttaa tarvittavat toimet tietojen pyytämiseksi ja niiden tarkistamiseksi sekä mikäli tarpeen, toteuttaa vaadittavat oikeudelliset toimenpiteet?

2. Millaisiin toimiin komissio aikoo ryhtyä varmistaakseen, että cesium 137:n aiheuttama radioaktiivinen saastuminen lopetetaan?

3. Voiko komissio tutkia, ollaanko toimittu noudattaen EU:ssa vahvistettuja perusnormeja terveyden suojelusta, joita ovat Euroopan atomienergiayhteisön perustamissopimuksen 30 artikla sekä direktiivit 80/836/Euratom(1) perusnormien vahvistamisesta väestön ja työntekijöiden terveyden suojelemiseksi ionisoivasta säteilystä aiheutuvilta vaaroilta annettujen direktiivien muuttamisesta ja 84/467/Euratom(2) perusnormien vahvistamisen osalta väestön ja työntekijöiden terveyden suojelemiseksi ionisoivasta säteilystä aiheutuvilta vaaroilta?

4. Voiko komissio tiedottaa tämän tilanteen seurannasta?

Komission jäsenen Ritt Bjerregaardinkomission puolesta antama vastaus

(21. syyskuuta 1998)

Touko- ja kesäkuun vaihteessa 1998 havaittiin Italiassa, Kaakkois-Ranskassa ja Sveitsissä väliaikainen mutta merkittävä ilman cesium 137 -pitoisuuden lisääntyminen. Komissio kokosi asiaa koskevat tiedot asianosaisilta. Vaikka mitatut tasot eivät muodostaneet uhkaa kansanterveydelle, asiasta tehtiin varotoimenpiteenä 11. kesäkuuta 1998 ilmoitus sekä yhteisön että Kansainvälisen atomienergiajärjestön tiedotusjärjestelmien kautta kansallisille kontaktipisteille. Nämä kaksi kanavaa toimittivat edelleen myös täydentäviä tietoja sitä mukaa kuin niitä saatiin. Mikään jäsenvaltio tai komissio ei itse asiassa ollut velvollinen tekemään ilmoitusta, koska "luonteeltaan mittavia toimenpiteitä väestön suojelemiseksi" ei ollut toteutettu. Tämä on yhteisön järjestelyistä nopeaksi tietojenvaihdoksi säteilyhätätilanteen yhteydessä tehdyn neuvoston päätöksen 87/600/Euratom(3) 1 artiklan mukainen peruste ilmoituksen tekemiseen.

Ensimmäisen Acerinoxin tehtaalla tapahtuneesta vuodosta tehdyn ilmoituksen jälkeen komissio on ollut säännöllisin väliajoin yhteydessä Espanjan viranomaisiin. Heinäkuussa komissiolle toimitettiin Espanjan ydinturvallisuusneuvoston CSN:n (Consejo de seguridad nuclear) Espanjan parlamentille laatima väliraportti. CSN:n loppuraportti toimitettiin komissiolle elokuun puolivälissä, ja sitä analysoidaan parhaillaan. Ei ole näyttöä siitä, että väestön ja työntekijöiden suojelemista ionisoivalta säteilyltä koskevia yhteisön turvallisuusnormeja olisi rikottu. Espanjan viranomaiset ovat arvioineet, että henkilöstöön onnettomuuden yhteydessä kohdistunut säteilyannos vastasi korkeimmillaan 8 prosenttia väestölle vuositasolla sallittavasta annoksesta.

Ympäristöön kohdistunut säteily ei muodosta uhkaa yleiselle terveydelle, mistä syystä mihinkään vastatoimiin ei ole ryhdytty. Puhdistustyöt jätteenkäsittelylaitoksissa, joihin terästehdas oli toimittanut jätteitään, saataneen loppuun syyskuun loppuun mennessä.

Parlamentin ympäristökomitean puheenjohtajalle toimitettiin 4. elokuuta 1998 komitean pyynnöstä yksityiskohtaisia asiaa koskevia tietoja. Kuten komissio totesi tiedot toimittaessaan, komissiossa tutkitaan parhaillaan mahdollisia toimia samankaltaisten tapahtumien ehkäisemiseksi tulevaisuudessa.

(1) EYVL L 246, 17.9.1980, s. 1.

(2) EYVL L 265, 5.10.1984, s. 4.

(3) EYVL L 371, 30.12.1987.